b"\n_START_ARTICLE_\nRaymond Barre\n_START_SECTION_\nBiografia\n_START_PARAGRAPH_\nVa n\xc3\xa9ixer el 12 d'abril de 1924 a la ciutat de Saint-Denis, poblaci\xc3\xb3 situada al departament d'ultramar de l'illa de la Reuni\xc3\xb3. Va estudiar economia i ci\xc3\xa8ncies pol\xc3\xadtiques a La Sorbona, i posteriorment fou professor d'economia de l'Institut d'Estudis Pol\xc3\xadtics de Par\xc3\xads i des de 1963 catedr\xc3\xa0tic d'economia pol\xc3\xadtica de la facultat de dret de Par\xc3\xads._NEWLINE_President de diverses institucions culturals franceses i internacionals, ha publicat nombrosos articles i alguns llibres de tema pol\xc3\xadtic. Mor\xc3\xad el 25 d'agost de 2007 a l'hospital militar de la ciutat de Par\xc3\xads a conseq\xc3\xbc\xc3\xa8ncies de problemes coronaris.\n_START_SECTION_\nPol\xc3\xadtica europea\n_START_PARAGRAPH_\nMembre de la Uni\xc3\xb3 per a la Democr\xc3\xa0cia Francesa (UDF) entre 1959 i 1962 fou director del gabinet del Ministeri d'Ind\xc3\xbastria i Comer\xc3\xa7. L'any 1967 fou nomenat Comissari Europeu de la Comissi\xc3\xb3 Rey pel president Charles de Gaulle, obtenint el c\xc3\xa0rrec de Vicepresident i Comissari Europeu d'Assumptes Econ\xc3\xb2mics i Financers, c\xc3\xa0rrec aquest \xc3\xbaltim que tamb\xc3\xa9 va desenvolupar en les Comissions Malfatti i Mansholt.\n_START_SECTION_\nPol\xc3\xadtica nacional\n_START_PARAGRAPH_\nAl seu retorn a la pol\xc3\xadtica francesa fou nomenat el gener de l'any 1976 Ministre de Comer\xc3\xa7 Exterior en el govern de Jacques Chirac. L'agost d'aquell mateix any fou nomenat per Val\xc3\xa9ry Giscard d'Estaing Primer Ministre de Fran\xc3\xa7a en substituci\xc3\xb3 de Jacques Chirac, ocupant aix\xc3\xad mateix la cartera d'Economia i Finances del govern. Va abandonar el Ministeri d'Economia el 1978, mantenint el c\xc3\xa0rrec de Primer Ministre fins a la derrota electoral de Giscard d'Estaing el 1981. Des del seu c\xc3\xa0rrec va desenvolupar una pol\xc3\xadtica econ\xc3\xb2mica d'austeritat._NEWLINE_Despr\xc3\xa9s de l'acc\xc3\xa9s dels socialistes al poder entre 1981 i 1986, durant el per\xc3\xadode de 'cohabitaci\xc3\xb3' de 1986-88, es mantingu\xc3\xa9 al marge de l'acord de govern pres pels dos grans partits conservadors: RPR i UDF. Escollit membre de l'Assemblea Nacional francesa els anys 1988, 1993 i 1997, fou el candidat de la UDF a les presidencials franceses l'any 1988, quedant en tercera posici\xc3\xb3 darrere el socialista Fran\xc3\xa7ois Mitterrand i el neo-gaullista Jacques Chirac. Fou alcalde de Li\xc3\xb3 entre 1995 i 2001, any en el qual renunci\xc3\xa0 a continuar en el c\xc3\xa0rrec."